สนช.มีมติรับหลักการร่างพระราชบัญญัติทรัพย์อิงสิทธิ ไว้พิจารณา ด้านรัฐบาล ระบุเป็นการแก้ไขข้อจำกัดการเช่าอสังหาริมทรัพย์ส่งผลให้มีการใช้ทรัพยากรของประเทศอย่างคุ้มค่าและช่วยผลักดันให้ภาพรวมเศรษฐกิจของประเทศขยายตัว
สภานิติบัญญัติแห่งชาติ มีมติรับหลักการร่างพระราชบัญญัติทรัพย์อิงสิทธิ ไว้พิจารณา ด้านรัฐบาล ระบุเป็นการแก้ไขข้อจำกัดการเช่าอสังหาริมทรัพย์ส่งผลให้มีการใช้ทรัพยากรของประเทศอย่างคุ้มค่าและช่วยผลักดันให้ภาพรวมเศรษฐกิจของประเทศขยายตัว         การประชุมสภานิติบัญญัติแห่งชาติ หรือ สนช. เป็นพิเศษ วันนี้ (27 ธ.ค.61) ได้พิจารณาร่างพระราชบัญญัติทรัพย์อิงสิทธิ พ.ศ. .... ที่คณะรัฐมนตรีเป็นผู้เสนอ โดนมีมติรับหลักการไว้พิจารณา ด้วยคะแนนเสียง 167 เสียง ไม่เห็นด้วยไม่มี และงดออกเสียง 4 เสียง พร้อมตั้งกรรมาธิการวิสามัญศึกษา จำนวน 17 คน กำหนดระยะเวลาแปรญัตติ 15 วัน ระยะเวลาดำเนินงาน 45 วัน โดย นายวิสุทธิ์ ศรีสุพรรณ รัฐมนตรีช่วยว่าการกระทรวงการคลัง ชี้แจงสาระสำคัญว่า เนื่องจากการเช่าอสังหาริมทรัพย์ตามประมวลกฎหมายแพ่งและพาณิชย์มีลักษณะเป็นสิทธิตามสัญญาที่ใช้บังคับระหว่างบุคคลที่เป็นคู่สัญญาโดยเฉพาะ ซึ่งมีข้อจำกัดบางประการในการนำไปใช้ประโยชน์ทางเศรษฐกิจ ส่วนการเช่าอสังหาริมทรัพย์ตามกฎหมายว่าด้วยการเช่าอสังหาริมทรัพย์เพื่อการพาณิชยกรรมและอุตสาหกรรม มีขอบเขตการบังคับใช้ที่จำกัด ทำให้ไม่สามารถใช้ประโยชน์จากกฎหมายดังกล่าวในหลายกรณี จึงสมควรกำหนดให้มีทรัพย์อิงสิทธิเป็นสิทธิการใช้ประโยชน์ในอสังหาริมทรัพย์ซึ่งสามารถโอนและตราเป็นประกันการชำระหนี้โดยการจดจำนองได้ อันจะส่งเสริมและสนับสนุนการลงทุนในอสังหาริมทรัพย์และผลักดันการขยายตัวทางเศรษฐกิจของประเทศในภาพรวม นอกจากนี้ยังเป็นการเพิ่มทางเลือกให้แก่เจ้าของอสังหาริมทรัพย์ โดยการให้เจ้าของอสังหาริมทรัพย์สามารถก่อตั้งทรัพย์อิงสิทธิ และผู้ทรงทรัพย์อิงสิทธิสามารถใช้ประโยชน์ในอสังหาริมทรัพย์ได้ สามารถโอนให้แก่กันและตราไว้เป็นหลักประกันการชำระหนี้เพื่อทำให้สิทธิการใช้ประโยชน์ในอสังหาริมทรัพย์นั้นเป็นทรัพย์สินที่มีมูลค่าทางเศรษฐกิจ และสนับสนุนให้เกิดการลงทุนในการพัฒนาอสังหาริมทรัพย์ ซึ่งเป็นการแก้ไขข้อจำกัดการเช่าอสังหาริมทรัพย์ตามประมวลกฎหมายแพ่งและพาณิชย์ และพระราชบัญญัติการเช่าอสังหาริมทรัพย์เพื่อพาณิชยกรรมและอุตสาหกรรม พ.ศ.2542 อันจะส่งผลให้มีการใช้ทรัพยากรของประเทศอย่างคุ้มค่าและช่วยผลักดันให้มีการขยายตัวทางเศรษฐกิจของประเทศในภาพรวมต่อไป โดยร่างพระราชบัญญัตินี้มีทั้งสิ้น 17 มาตรา.